钦定古今图书集成/明伦汇编/交谊典/第043卷 > 《与阮德如》前人
## 钦定古今图书集成/明伦汇编/交谊典/第043卷 > 《与阮德如》前人

含哀还旧庐，感切伤心肝。良时遘数子，谈慰臭如兰。
畴昔恨不早，既面侔旧欢。不悟卒永离，念隔增忧叹。
事故无不有，别易会良难。郢人忽已逝，匠石寝不言。
泽雉穷野草，灵龟乐泥蟠。荣名秽人身，高位多灾患。
未若捐外累，肆志养浩然。颜氏希有虞，隰子慕黄轩。
涓彭独何人，惟志在所安。渐渍殉近欲，一往不可攀。
生生在豫积，勿以怵自宽。南土旱不凉，衿计宜早完。
君其爱德素，行路慎风寒。自力致所怀，临文情辛酸。